इससे कौन इनकार कर सकता है कि इन 25 वर्षों में सम्पत्ति- संपदा का भारी पैमाने पर सृजन हुआ है। प्रश्न यह उठता है कि इस विशाल सम्पत्ति सृजन में से किसको कितना मिला है और इस विकास की कीमत किसने चुकाई है। इस सिलसिले में सब से पहली बात यह है कि देश की कुल व्यक्तिगत सम्पत्ति के 49 प्रतिशत (2013) के मालिक उपर के 1 प्रतिशत लोग हैं अर्थात 99 प्रतिशत लोगों को आधी संपदा में बंटवारा करना है। अब इस बात को थोड़ा और आगे बढ़ाते हैं : ऊपर के 10 प्रतिशत लोग कुल 76 प्रतिशत संपत्ति के मालिक हो गए हैं अर्थात 90 प्रतिशत लोग के बीच बाँटने के लिए 34 प्रतिशत सम्पत्ति है। बात को थोड़ा और आगे बढ़ाएं तो हम पाते हैं कि ऊपरी के 20 प्रतिशत लोग लगभग 85 से 90 प्रतिशत सम्पत्ति के मालिक हैँ। दूसरे शब्दों में, 80 प्रतिशत यानी लगबग 95 करोड़ लोग (कुल आबादी 1 अरब 21 करोड़) 10-15 प्रतिशत सम्पत्ति में हिस्सेदारी के लिए विवश हैं। बात को प्रतिशत से व्यक्तियों या परिवारों तक ले जाएं तो पाते हैं कि भारत के 111 व्यक्ति बिलियनायर (डॉलर में) हो गए हैं। इन 111 लोगों की कुल सम्पत्ति 308 बिलियन डॉलर है, जो 1991 में भारत के कुल सकल घरेलू उत्पाद के लगभग बराबर हैं। इनमें से चार व्यक्ति दुनिया के उन 62 लोगों में शामिल हैं जो विश्व की आधी संपदा के मालिक हैं। सब से शीर्ष पर मुकेश अम्बानी हैं। इनकी कुल व्यक्तिगत सम्पत्ति (बहुराष्ट्रीय निगमों की सम्पत्ति, जिनके वे मालिक हैं, इसमे शामिल नहीं है) 27 अरब डॉलर है अर्थात 1 लाख 56 हजार करोड़ रु. । यदि वे प्रतिदिन 1 करोड़ रुपया खर्च करें तो उनकी सम्पत्ति लगभग 427 वर्षों में खर्च होगी।